**Goleuni**

**Salm 36:9**

*Ti ydy'r ffynnon sy'n rhoi bywyd; dy olau di sy'n rhoi'r gallu i ni weld.*

Yn yr adnod hon rydyn ni’n darllen am *ffynnon, bywyd* a *golau*. Yn y Testament Newydd mae Iesu yn dangos mai fo ydy’r un sy’n rhoi’r pethau yma i gyd i bobl Dduw;

*Atebodd Iesu, “Bydd syched eto ar bawb sy'n yfed y dŵr yma,* *ond fydd dim syched byth ar y rhai sy'n yfed y dŵr dw i'n ei roi. Yn wir, bydd y dŵr dw i'n ei roi yn troi'n ffynnon o ddŵr y tu mewn iddyn nhw, fel ffrwd yn llifo i fywyd tragwyddol.” (Ioan 4:14)*

*“Fi ydy golau'r byd. Bydd gan y rhai sy'n fy nilyn i olau i'w harwain nhw i fywyd, a fyddan nhw byth yn cerdded mewn tywyllwch.” (Ioan 8:12)*

Dydy’r rhai sy’n gwrthod Duw ddim yn cael yfed y dŵr sy’n arwain i fywyd tragwyddol, a dydyn nhw ddim yn profi’r golau sy’n gallu newid bywydau – dim ond drwy gredu yn Iesu a’i drystio fo mae pobl yn profi holl fendithion Duw.

Yn y goleuni rydyn ni’n gweld pethau’n glir, pethau a fyddai fel arall yn y cysgod neu o’r golwg yn llwyr. Goleuni Iesu sy’n ein galluogi ni i weld ein cyflwr go iawn gerbron Duw. Heb oleuni Duw rydyn ni’n ddall i’n cyflwr ysbrydol. Heb Iesu rydyn ni i gyd yn yr un cwch -

*Mae'r un fath i bawb* *am fod pawb wedi pechu. Does neb wedi gallu* ***cyrraedd safon berffaith*** *Duw ar eu pennau eu hunain.* *(Rhufeiniaid 3: 22b-23)*

Ond wrth droi ato cawn dderbyn bywyd, a hwnnw’n fywyd ar ei orau (Ioan 10:10). Nid bywyd llym, sych a diflas ddylai fod yn nodweddu’r Cristion – ond bywyd o lawenydd, gobaith, cariad a gweithredoedd da. Mae Duw yn hael, mae o’n dymuno rhoi, rhoi a rhoi eto – rhoi bywyd newydd, rhoi ei oleuni a rhoi ei gariad. Y cwbl sydd raid i ni ei wneud ydy derbyn mewn ffydd.

Ein Tad, (Yn cynnwys aralleiriad o Effesiaid 1:15-23)

Diolchwn am yr Arglwydd Iesu a'i gariad tuag atom. Rydyn ni’n gofyn i ti ein Tad bendigedig i roi'r Ysbryd i ni i'n goleuo a'n gwneud yn ddoeth, er mwyn i ni ddod i dy nabod yn well. Rydyn ni eisiau dod i weld yn glir a deall yn union beth ydy'r gobaith sydd wedi ei baratoi ar ein cyfer, a gweld mor wych ydy'r lle bendigedig sydd gen ti i’th bobl. Helpa ni i sylweddoli mor anhygoel ydy'r nerth sydd ar gael i ni sy'n credu. Dyma'r pŵer aruthrol wnaeth godi'r Meseia yn ôl yn fyw a'i osod i eistedd yn y sedd anrhydedd yn y byd nefol.Mae Iesu'n llawer uwch nag unrhyw un arall sy'n teyrnasu neu'n llywodraethu, ac unrhyw rym neu awdurdod arall sy'n bod. Diolchwn mai Iesu ydy’r ffynnon sy’n rhoi bywyd a’r golau sy’n ein galluogi ni i weld dy ogoniant di ein Tad.

Amen.